Lynne Brown te siek om LP’s se vrae te beantwoordLynne Brown, minister van openbare ondernemings (Foto: ANA) Lynne Brown, minister van openbare ondernemings, kon nie Woensdagmiddag LP’s se vrae beantwoord nie, omdat sy siek is, het haar woordvoerder gesê. “Die minister is siek. Sy het ŉ verskoning aan die speaker gestuur,” het Colin Cruywagen aan ANA gesê. Brown sou na verwagting vrae beantwoord van DA-LP Natasha Mazzone en die ANC se Zoliswa Rantho, die voorsitter van die parlementêre ondersoek oor die misbruik van staatsgeld by Eskom. Die vrae spruit uit ŉ ses uur lange sessie verlede week, omdat Brown tydens haar getuienis ontken het dat sy enige direkte kennis gehad het van korrupsie by die kragvoorsiener. Mazzone sou Brown vra of sy bereid is om te bedank in die lig van toenemende bewerings van “staatskaping by staatsbeheerde ondernemings wat aan haar verslag doen en haar versuim om die rade en uitvoerende lede aanspreeklik te hou”. Brown het die ondersoek as ŉ “kangaroehof” afgemaak en verlede week aan LP’s gesê sy getuig, ondanks raad van haar prokureurs dat sy nie verplig is om dit te doen nie. Sy ontken getuienis van Zola Tsotsi, voormalige Eskom voorsitter, dat sy met ŉ nabye sakevennoot van die Gupta-broers by haar huis vergader het. Die minister het gesê uitvoerende lede van Eskom het haar mislei oor onreëlmatige betalings aan die Guptas se Trillian Capital Holdings en die gebrekkige besluite wat daartoe gelei het dat die voormalige uitvoerende hoof van Eskom Brian Molefe ŉ pensioenuitbetaling van R30 miljoen kon eis nadat hy in 2016 bedank het. Pravin Gordhan, voormalige minister van finansies, het vroeër aangevoer Brown se enigste reaksie op bewerings van staatskaping deur maatskappye wat met die Guptas verbind word, is “ontkenning, ontkenning, ontkenning”.